runetrust/blame-folketinget-dk huggingface dataset:
Vivi Kier (KF), 2010-05-07:
God hygiejne er et væsentligt element i alles liv.
Hygiejne strækker sig over mange ting: Det er rengøring, det er opbevaring af fødevarer, det er vasketøj, det er madlavning, det er personlig hygiejne.
Især god håndhygiejne er væsentlig for de mennesker, vi dagligt alle sammen omgås.
Når man er syg, har man ofte et svækket immunforsvar, og her er det så ekstra vigtigt med en særdeles god hygiejne.
At være indlagt på et sygehus og være omgivet af andre syge mennesker kræver, at personalet hele tiden og konstant er bevidst om den livsvigtige betydning, god rengøring, god hygiejne og ikke mindst god håndhygiejne har i et behandlingsforløb.
Ansvaret for en god hygiejne på vores sygehuse, som det her forslag handler om, er altså regionernes.
Det er regionen, der er sygehusejer og dermed driftsansvarlig, og det er mod det forum, fokus skal rettes for at sikre, at vi får langt færre sygehusinfektioner.
Det bør og skal være den enkelte regions opgave at beslutte, hvordan man vil leve op til kvalitetskravene.
Vi skal ikke herindefra detailregulere, hvilket det her forslag lægger op til.
Øget åbenhed, gennemsigtighed og mulighed for at sammenligne de forskellige sygehuse er også vigtige redskaber i arbejdet for en bedre hygiejne på vores sygehuse.
Den enkelte borger skal have adgang til information om sygehusets kvalitet og service, herunder også oplysning om hygiejne, patienttilfredshed osv.
Det kan allerede i dag ske via hjemmesiden www.sundhedskvalitet.dk.
Det giver så den enkelte mulighed for at danne sig et billede af de forskellige sygehuse, men hvad der måske er lige så vigtigt, er, at det giver sygehusene et incitament til at se, hvordan man gør de andre steder, og hvordan hygiejneniveauet ligger andre steder.
Måske kunne man oven i købet bruge videndeling og lære af hinanden.
Der er ingen tvivl om – det erkender jeg – at sygehusene kan blive langt bedre på det her område, men det er altså sygehusene, der må og skal have en klar interesse i at gøre det langt bedre.
Hygiejne skal sygehusene løbende forbedre og have fokus på, og jeg mener altså, det er vigtigt, vi holder fast i, hvem der har ansvar for hvad.
Til slut får jeg lyst til at sige noget om ledelse, for det er jo den enkelte leder på den enkelte afdeling, der skal sikre, at hygiejnen og rengøringskvaliteten er noget, som alle medarbejdere tager ejerskab til, har fokus på hver eneste dag.
Vi kan ikke herinde fra Christiansborg skabe den gode hygiejne og rengøring, det er altså ude på den enkelte afdeling, handlingen skal foregå.
Jeg kan ikke tilslutte mig forslaget og kan blot undres over, at oppositionen ikke har kunnet finde fælles fodslag på det her område, idet vi lige om et øjeblik skal debattere hygiejne igen.
Hygiejne indebærer for mig også rengøring, så jeg må sige, at den tale, jeg har holdt her, er meget dækkende for, hvad jeg også ville have sagt i forbindelse med det næste punkt.
Lone Dybkjær (RV), 2010-05-07:
Også jeg kunne godt have ønsket mig en sambehandling af de to forslag.
De må for min skyld gerne være forskellige, men man kunne godt have haft en sambehandling af dem.
Jeg skal ikke bebrejde den konservative ordfører, hvis hun ikke er her under det næste punkt.
Nå, jeg synes også, at rengøring er regionernes ansvar, og at det er sygehusledelsernes ansvar.
Det burde også være den enkelte afdelings ansvar, men som jeg har forstået systemet, er rengøring i meget høj grad udliciteret.
Det kan være en udmærket ting, men derved kan det jo altså også blive svært for de enkelte afdelinger i hvert fald at tage ansvaret for hygiejnen og standarden osv., men det tror jeg vi skal spørge lidt mere ind til.
Jeg synes ikke, vi skal have detailregulering.
Jeg synes også, at vi skal have tillid til ledelserne, men jeg ville jo gerne have en lille smule at have min tillid i, og når det formentlig koster 3.000 liv om året og 100.000 patienter rammes af infektioner om året, er det altså, som om der i hvert fald er et svigt nogle steder.
Det, man så godt kan spørge ind til, er, om regionerne ikke kan tage et initiativ på det her område.
Det er jo lidt surt, at de enkelte sygehuse alle sammen skal opfinde den dybe tallerken, og det er sådan set derfor, jeg synes, det kunne være en god idé, at man diskuterede, om man kunne få noget uddannelse af en eller anden art på det her område.
Vi kan selvfølgelig undersøge, i hvilket omfang det eksisterer, og det kan man jo så på en eller anden måde spørge regionerne om.
Og for min skyld kan man godt lave nogle stikprøver på noget af det.
Jeg tror, at et af problemerne er, at dem, der har ledelsen, måske ikke har det helt store kendskab til rengøring, og at det er noget af det, der har præget tingene.
Så kan man selvfølgelig være lidt konfrontativ og sige, at det er, fordi det er mændene, der leder sygehusvæsenet og regionerne, og hvad ved jeg, og derfor er der nok ikke den fornødne forståelse for rengøringens betydning.
Jeg hører altså til dem, der mener, at man ikke bare kan gå lige ind fra gaden og foretage den rigtige rengøring, hvad enten det er det ene eller det andet sted.
På en eller anden måde er det et fag.
Det kan så være et fag, man oplæres i, eller man uddannes i.
Det kan være, der skal være noget teoretisk viden, og det kan være, der ikke skal være noget teoretisk viden, men under alle omstændigheder tror jeg altså ikke, at man bare er født med at kunne lave den rigtige rengøring.
Det er noget, der skal læres under en eller anden form, og jeg tror, der har været for lidt forståelse for nødvendigheden af rengøring blandt dem, der har ledet området.
Flemming Møller Mortensen (S), 2010-05-07:
8,2 pct. af patienterne får en infektionpådragelse, mens de er indlagt.
Det er nogle tal, der ligger, og de er ikke mere end 2 år gamle, så jeg kan sagtens finde referencen, og de kommer fra Statens Serum Institut.
De viser, at gennemsnitsindlæggelsestiden forlænges med 7 dage.
100.000 patienter i 7 dage ekstra, det er 700.000 liggedage på sygehusene.
Det, der er blevet sagt fra eksperters side i Danmark, er, at man vil kunne reducere det med 25-50 pct., hvis man sætter alt ind.
Det er deres bedste bud.
Og det vil sige, at med det bedste bud, hvis man gør allermest, kan man reducere det med måske 350.000.
Men lad os så blot sige, at kan vi reducere det med 15, 20 eller 30 pct., så tænk på de vilkår, patienterne vil få, hvis ikke de får en infektion, men tænk også på samfundsøkonomien.
Og samfundsøkonomien er anslået til ca. 1,2 mia. kr. i 2000-kroner.
Liselott Blixt (DF), 2010-05-07:
700.000 indlæggelser kan man undgå.
Jeg kunne godt tænke mig at få et beløb på, hvor meget man kan spare på det område.
Og så vil jeg gerne spørge ordføreren: Hvem har ansvaret for, hvordan pengene bliver brugt ude i de enkelte regioner?
Flemming Møller Mortensen (S), 2010-05-07:
Statens Serum Institut arbejder rigtig meget med infektioner og profylakse af infektioner.
Derudefra siger man, at Den Danske Kvalitetsmodel er et udmærket element, men det skal kobles på to andre elementer: sikring af en velfungerende, velnormeret hygiejneorganisation, samt at man skal gøre brug af en lang række standarder for, hvordan de enkelte procedurer, eksempelvis rengøring, skal finde sted på sygehuse.
Det, vi taler om i dag, er lige nøjagtig at få standarden lagt fast, så man på alle Danmarks sygehuse gør rent på samme måde, fordi infektionerne er problematiske.
En resistensudvikling på ét sygehus kan være en alvorlig katastrofe for hele landet.
Så der er vel ikke noget i vores beslutningsforslag fra oppositionen i dag, der modsiger det, ministeren siger, og det, Statens Serum Institut siger.
Bertel Haarder (V), 2010-05-07:
Hvad er det, der gør hr. Flemming Møller Mortensen og fru Lone Dybkjær og mig så meget klogere end sygehusledelserne?
Hvad er det for en manglende ydmyghed over for de dygtige folk, vi har sat til at lede vores hospitaler?
Hvis der er nogen, der kender de her problemer, er det jo dem, og jeg nævnte en, som tager ansvar. Hvis der skal laves regler, ville jeg da foretrække, at man indgik nogle aftaler, at det drejede sig om en prototype eller et blødt styringsmiddel på anden måde.
Der er jo så meget dialog om, hvordan man kan forbedre tingene.
Jeg kan bare ikke gå ind for det forslag, der ligger på bordet, fordi jeg synes, det umyndiggør ledelserne.
Birgitte Josefsen (V), 2010-05-07:
Der skal ikke herske tvivl om, at vi i Venstre er af den holdning, at der skal være rent på sygehuse, og at der skal sikres arbejdsgange og procedurer, som sikrer gode hygiejniske principper og standarder overalt og altid.
Det skylder vi enhver patient og medarbejder, der bevæger sig rundt på de danske sygehuse.
Det handler nemlig om liv og førlighed.
Når vi siger nej til at støtte beslutningsforslaget, er det, fordi vi tror på Danske Regioner.
Vi tror på, at de både kan og vil løse opgaverne, også når det handler om rengøring og i det hele taget om at sikre gode hygiejniske principper på sygehusene og de øvrige institutioner, som de har ansvaret for.
Det er jo især dem, der har ansvaret for den gode sygehusdrift og for, at der udføres de rigtige procedurer ude på sygehusene.
For hvis det er det, vi mener, skal regionerne nedlægges, og jeg ved ikke, om det er det, SF, som jo har fremsat det beslutningsforslag, vi behandler i dag, vil.
Jonas Dahl (SF), 2010-05-07:
Jeg tror ikke, at der er nogen, der er i tvivl om, at SF ikke vil nedlægge regionerne, men man kan jo nogle gange være i tvivl om, om det rent faktisk er Venstres politik.
Men det kan fru Birgitte Josefsen jo passende svare på senere.
Der er sådan set faglige organisationer og medarbejdere, som siger, at de gerne vil have den her 2-ugers-uddannelse.
Når der rent faktisk er en efterspørgsel fra de faglige organisationers side, er det så ikke muligvis, fordi det netop kan medføre, at vi højner den kvalitet, som er i rengøringen?
Så vil fru Birgitte Josefsen ikke medgive, at en efterspørgsel fra medarbejdernes side måske også burde give overvejelser om, om vi ikke skulle indføre en uddannelsesindsats?
Birgitte Josefsen (V), 2010-05-07:
Som jeg var inde på i min ordførertale, er det regionerne, der har ansvaret for at drive sygehusene og også for at sikre, at der er den rigtige uddannelse til stede i forhold til de opgaver, der skal løses.
Så er der brug for at sætte et uddannelsesforløb op for rengøringsassistenter eller andre faggrupper, er det jo regionen som arbejdsgiver og driftsansvarlig, der har ansvaret for det.
Og jeg er sikker på, at man tager den opgave alvorligt ude i regionerne.
Jonas Dahl (SF), 2010-05-07:
Men det er dog alligevel interessant, at der er nogle faglige organisationer, som faktisk efterlyser, at der bliver sat fokus på rengøringsindsatsen, fordi man anerkender, at der er et problem, fordi man faktisk anerkender, at der er op mod 100.000 danskere, som bliver ramt af infektioner på landets sygehuse i løbet af 1 år.
Det er vel interessant nok, og derfor er det vel også interessant, hvis Folketinget rent faktisk lovgiver om, hvilken uddannelsesmæssig baggrund man skal have for at gøre rent på landets sygehuse, bl.a. på intensivafdelinger, hvor folk ligger meget, meget syge, lige så vel som vi i øvrigt har lovgivet om bl.a. lægers uddannelse og en lang række andre faggruppers uddannelse.
Der er jo faktisk stillet en række lovkrav til de pågældende uddannelser.
Så er det vel også rimeligt i forbindelse med netop rengøringspersonalet, altså at der sådan set også er nogle krav til den gruppe.
Og når nu medarbejderne faktisk selv efterspørger det, er det så ikke også en overvejelse værd for Venstre at følge den efterspørgsel, som er fra de faglige organisationers side?
Lone Dybkjær (RV), 2010-05-07:
Man kan jo altid diskutere, hvem det er, der skal stille krav til hvad.
Men vi har jo f.eks. en sygeplejerskeuddannelse, som fru Birgitte Josefsen selv kender bedre end jeg i hvert fald gør, og det var vel ikke regionerne, eller hvem det nu var, altså amterne, der i sin tid stillede krav til den uddannelse, eller var det?
Så det er det ene spørgsmål.
Det andet spørgsmål er: Mener fru Birgitte Josefsen, uanset hvem der har ansvaret, at rengøringen, når det drejer sig om rengøring på intensivafdelinger eller for den sags skyld i al almindelighed, men i hvert fald på et hospital, er et fag?
Birgitte Josefsen (V), 2010-05-07:
Der er mange måder at gøre rent på, og når man skal gøre rent på et sygehus, uanset om det er på en intensivafdeling eller en anden afdeling, skal man jo vide, hvordan man gør rent.
Og jeg har også den erfaring, at der ikke er nogen, der sendes ind for at gøre rent på et sygehus, hvis ikke de har gennemgået et kursusforløb.
Lone Dybkjær (RV), 2010-05-07:
Er fru Birgitte Josefsen sikker på, at det faktisk er sådan, at der findes organiserede kursusforløb, så man ikke tager folk ind direkte fra gaden?
Det er ikke lige mit indtryk, når jeg ser folk smutte rundt på afdelingerne og gøre rent.
Birgitte Josefsen (V), 2010-05-07:
Som jeg har svaret, er det jo arbejdsgiveren og dem, der har driftsansvaret, der har ansvaret for, at der er de rette kompetencer til rådighed til at løse de opgaver, der skal løses.
Derfor har jeg også tiltro til, at dem, der har det ansvar, sikrer, at de kvalifikationer er til stede.
Flemming Møller Mortensen (S), 2010-05-07:
Socialdemokraterne støtter naturligvis forslaget her, som er fremsat af SF.
Det gør vi ud fra, at problemet er synligt for enhver, og at omfanget af infektioner på sygehusene er meget stort.
Omkostningerne for ikke bare patienterne og de pårørende, men også for samfundet, er rigtig store i den her sammenhæng.
Det kan ikke være rigtigt, at vi her i Folketingssalen skal høre politikere, som taler imod, at man gør tingene bedre, end man gør i dag, når problemet er tydeligt for enhver.
Lad mig blot lige ridse problemets omfang op igen: 8,2 pct. af alle patienter, som bliver indlagt på danske sygehuse, pådrager sig en infektion under indlæggelsen.
I gennemsnit betyder det, at de her mange patienter må ligge ekstra 7 dage på sygehuset.
Det giver i omegnen af 700.000 indlæggelsesdage i Danmark om året, vel at mærke på et tidspunkt, hvor kapaciteten er presset i det danske sundhedsvæsen – for slet ikke at tale om, hvad det koster, at så mange får infektioner.
Vi støtter forslaget, og der er jo lige umiddelbart efter behandlingen af det her beslutningsforslag igen et forslag, som handler om hygiejne på sygehusene, og der vil jeg naturligvis komme lidt mere ind på de her detaljer.
Men når ministeren har svaret her, at man nu har indført Den Danske Kvalitetsmodel, at regeringen sætter meget stor lid til den, og at den vil rette op på både kvaliteten og problemerne her, må jeg blot sige, at Den Danske Kvalitetsmodel giver en organisatorisk ramme, men der er meget, der mangler i den.
Alle, der arbejder med det her område, ved, at der skal puttes væsentlig flere detaljer ind i den organisation, som Den Danske Kvalitetsmodel sætter en ramme for.
Når man taler om uddannelsen af personalet, vil jeg sige, at det er en klar socialdemokratisk holdning, at der kan være et incitament til at få lavet en endnu bedre formalisering af uddannelsen set i forhold til at rekruttere og anerkende det personale, som løser en særdeles væsentlig samfundsopgave i hverdagen, for netop at sikre, at rengøringsfunktionen på sygehusene er af allerhøjeste kvalitet.
Mange gange sniger der sig jo den misforståelse ind, at rengøring er noget sekundært, og der må jeg blot sige, at set i forhold til sygehusdrift er rengøring ikke noget sekundært, men nøjagtig lige så primært som mange andre funktioner i og omkring det at behandle og pleje patienterne.
I forhold til det med en kontrol- og vejledningsenhed er det en socialdemokratisk holdning, at vi skal have ensartethed på rengøringsog hygiejneområdet i sundhedsvæsenet.
Vi ved, at bliver det lagt over til at være en almindelig regional opgave at fastsætte og formulere, hvordan man vil gøre det i den enkelte region, får vi forskellighed, og vi ved også, at det kommer til at ligge under for økonomisk formåen og mulighed, og dermed kan kvaliteten også blive trykket.
Det er ikke rigtigt.
Det er ikke rimeligt at gøre det på den måde, når sundhedsvæsenet skal leve op til at være et sundhedsvæsen i verdensklasse, som både oppositionen og den nuværende regering siger det skal.
Nej, kvaliteten og patientsikkerheden må være i højsædet.
Det her forslag kan støttes fra socialdemokratisk side.
Birgitte Josefsen (V), 2010-05-07:
Jeg synes, at medarbejderne skal rette den henvendelse til det rigtige sted, nemlig til Danske Regioner, som har ansvaret for at drive sygehusene og også har ansvaret for at sikre, at der er de rigtige kvalifikationer til stede med henblik på at løse de opgaver, der skal løses.
Liselott Blixt (DF), 2010-05-07:
Det er lige til noget, ordføreren sagde over til min plads.
For det første vil jeg sige, at hygiejnesygeplejersker jo netop skal være med til at undervise det rengøringspersonale, for hvem der er særlig specifikke krav om at lave en mere speciel rengøring.
For det andet kunne jeg godt tænke mig høre ordføreren, hvor det er henne, hvad det er for rengøringsfirmaer, og hvad det er for sygehuse, der har personale, der ikke får nogen som helst uddannelse eller noget kursus.
Han må jo have lidt belæg for, hvad han siger.
Bertel Haarder (V), 2010-05-07:
Og det er jo bedre, at det sker, ved at man kan indse fornuften i det, og ved at ledelserne har taget ansvar, frem for at det sker på en central kommando.
En central kommando kan være god nok, hvis der er brug for den, men det er der tilsyneladende ikke.
Men det kan jo uddybes i forbindelse med udvalgsbehandlingen.
Når jeg siger stort set alle, kan spørgeren jo stille spørgsmålet: Hvad menes der med det?
Og så kommer vi lidt videre i den sag.
Flemming Møller Mortensen (S), 2010-05-07:
Jeg kan berolige ministeren.
Det er slet ikke det niveau, jeg ønsker at diskutere på.
Jeg ønsker, at ministeren må lære mig at kende for, at det ikke er det niveau, vi skal diskutere på.
Det her skal ikke gøres til partipolitik.
Det her drejer sig om de 100.000 danskere, som hvert år pådrager sig en infektion.
Det er sådan, at de hygiejneorganisationer, som jeg har haft kontakt med rundtom på sygehusene, efterspørger, at de her 12 standarder skal blive frigivet fra Dansk Standard og blive brugbare for alle sygehuse, der måtte ønske at bruge dem.
Det koster under 1 mio. kr. om året at have dem frigivet og få dem justeret og opdateret hvert eneste år.
Det er et ønske fra alle de hygiejneorganisationer, jeg har talt med, og det er derfor, jeg tror, at vi måske taler lidt forbi hinanden.
Og måske har også tidligere sundhedsministre talt forbi os, når vi har rejst det her forslag.
Derfor vil jeg sige: Ja, det her skal vi arbejde med i udvalget.
Bertel Haarder (V), 2010-05-07:
Nu er det jo altså syvende gang, forslagsstillerne har mulighed for at præcisere, hvad det er, de mener med deres forslag, så var det ikke en idé, at vi kom ind til kernen af det?
Og det behøver jo ikke ske ved et nyt forslag og en ny lang debat i Folketinget.
Det kunne jo ske ved et grundigt og velbegrundet spørgsmål i udvalget, som jeg så skal prøve at give et lige så godt svar på.
Lone Dybkjær (RV), 2010-05-07:
Jeg vil egentlig spørge ind til det, ministeren sagde om hygiejnesygeplejerskerne, som jeg forstår at ministeren har lovet Dansk Folkeparti at kigge på.
Så vidt, så godt.
Så siger ministeren: Vi skal se, om vi kan finde penge til det.
Nu forstår jeg, at regeringen vil afsætte, forudsat at den fortsat er regering, 5 mia. kr. til det her væsen i de kommende år.
Tror man så ikke, at man godt kunne finde lidt penge til de her hygiejnesygeplejersker?
Bertel Haarder (V), 2010-05-07:
Det vil jeg naturligvis ikke udelukke.
Der er mange ønskesedler i forbindelse med de forhandlinger, men som fru Lone Dybkjær siger, er der jo også visse midler afsat, hvis regeringens plan holder, så det kan da godt være et af ønskerne.
Jeg har noteret, at det også er et ønske fra Dansk Folkeparti, som er forligspartner, når det gælder finansloven, så det vil jeg bestemt ikke udelukke.
Birgitte Josefsen (V), 2010-05-07:
Da jeg skulle forberede mig til behandlingen af det her beslutningsforslag fra Socialdemokratiet, overvejede jeg, om jeg skulle hylde det princip, som jeg bruger meget i min dagligdag, nemlig genbrug af materiale og især genbrug af papir.
For vi har jo snart behandlet det samme forslag rigtig mange gange; det er faktisk syvende gang, vi står i Folketingssalen med det her beslutningsforslag.
Jeg vil sige, at der ikke skal herske tvivl om, at vi i Venstre er af den holdning, at der skal være rent på sygehusene, og at der skal være sikre arbejdsgange og procedurer, så principperne og standarderne for hygiejne altid følges, og at de følges overalt.
Det skylder vi patienterne, og det skylder vi medarbejderne, der bevæger sig rundt på sygehusene – det handler nemlig om liv og førlighed.
Når vi siger nej til at støtte beslutningsforslaget, som vi har gjort det seks gange tidligere, er det, fordi vi har tiltro til, at opgaven kan løses decentralt.
Vi vil i lighed med ministeren gerne gå ind og fokusere på, om det kan lade sig gøre at uddanne flere hygiejnesygeplejersker, da det jo eventuelt kan være medvirkende til, at der kontinuerligt holdes fokus på området.
Vivi Kier (KF), 2010-05-07:
Når hr. Flemming Møller Mortensen siger, at det ligger i skuffen, vil jeg sige: Tag det op af skuffen, tag ansvaret på jer, og del jeres viden med hinanden, kære regioner, for det er ude hos jer, det skal foregå.
Vi kan lave nok så mange standarder, nok så mange procedurer, men i sidste ende er der jo nogle, der skal efterleve det, der er nogle, der skal handle på det her, så jeg fastholder det, som jeg sagde før.
Og så kan jeg kun tilslutte mig det, som fru Liselott Blixt har sagt, nemlig at hygiejnesygeplejersker er rigtig, rigtig gode og kan nogle gode ting, og dem skal de gøre brug af ude på alle sygehusene.
Lone Dybkjær (RV), 2010-05-07:
Er det ikke meget fornuftigt, at vi har de samme hygiejnestandarder på de danske sygehuse – altså, at man på en eller en måde fastsætter en norm?
Vi fastsætter jo normer for så mange ting, inden for folkeskolen f.eks. Jeg skal ikke engang gå ind på, at vi også tester alle mulige ting, som jeg måske ikke synes det er så nødvendigt at teste.
Men jeg kan da ikke se, at det ikke er meget fornuftigt, at man har nogle hygiejnestandarder på de danske sygehuse, og at de er ensartede.
Jeg forstår, at problemet er et eller andet andet.
Standarderne eksisterer, men man må ikke bruge dem.
Er det sådan noget som det?
Så havde det jo helt ærligt været enkelt, hvis man havde skrevet det i forslaget.
Så havde jeg i hvert fald bedre forstået det, men jeg er jo heller ikke ekspert på det her område.
Jeg er jo ikke sygeplejerske eller hospitalsuddannet eller noget i den størrelsesorden.
Så hvis det er forslaget, synes jeg, vi skal tage diskussionen derfra, og så udfolde det i udvalget, frem for at vi gør det nu.
Lad os så høre, hvad ministeren siger til det.
Jeg forstår oven i købet, at det ikke koster noget – eller rettere sagt, 1 mio. kr. er jo i forbindelse med sygehusvæsenet i hvert fald ikke noget, synes jeg roligt man kan sige.
Så det ville jeg anbefale at man gjorde under udvalgsarbejdet og så hørte, hvad ministeren siger til det.